Húlai mészárlás
A húlai mészárlás egy, a szíriai polgárháború során, 2012. május 25-én elkövetett vérengzés volt, melynek során – máig tisztázatlan körülmények között – 108 húlai civil vesztette életét, köztük 34 nő és 49 gyermek. A mészárlással a szíriai kormány és az ellenzéki lázadók egymást vádolták meg, szemtanúk állítása szerint azonban a támadást a kormány oldalán álló Sabiha milícia hajtotta végre. Az eseményre adott válaszként 13 ország megszakította diplomáciai kapcsolatait Szíriával, köztük az Amerikai Egyesült Államok és az Egyesült Királyság is.